
ΔΕΛΤΙΟ ΤΥΠΟΥ ΔΗΜΟΥ ΔΙΡΦΥΩΝ ΜΕΣΣΑΠΙΩΝ

Προεπιλογή του Ημερήσιου Γενικού Λυκείου Ψαχνών για το πρόγραμμα «Μαριέττα Γιαννάκου»

Ο Δήμος Διρφύων – Μεσσαπίων ενημερώνει τους δημότες ότι, στο πλαίσιο της προετοιμασίας για την υλοποίηση της Γ΄ και Δ΄ Φάσης του προγράμματος «Μαριέττα Γιαννάκου», έχει προεπιλεγεί το Ημερήσιο Γενικό Λύκειο Ψαχνών για την ένταξή του στο πρόγραμμα αναβάθμισης και βελτίωσης των σχολικών υποδομών.

Η σχετική ενημέρωση αφορά τη συνέχεια ενός σημαντικού προγράμματος παρεμβάσεων στις σχολικές μονάδες της χώρας, μετά την επιτυχή ολοκλήρωση της Α΄ Φάσης, κατά τα έτη 2025 και 2026, σε συνολικά 671 σχολικές μονάδες.

Στο πλαίσιο του προγράμματος προβλέπονται εργασίες που αποσκοπούν στη βελτίωση της λειτουργικότητας, της ασφάλειας, της προσβασιμότητας και της συνολικής εικόνας των σχολικών εγκαταστάσεων. Ενδεικτικά, οι προβλεπόμενες παρεμβάσεις περιλαμβάνουν:

· Χρωματισμούς εσωτερικών και εξωτερικών τοίχων, καθώς και εργασίες αποκατάστασης υγρομόνωσης όπου απαιτείται.

· Κατασκευή, επισκευή ή ανακαίνιση χώρων υγιεινής (WC), με πρόβλεψη για την εξυπηρέτηση ατόμων με αναπηρία.

· Κατασκευή ή επισκευή ραμπών πρόσβασης ΑμεΑ ή/και εγκατάσταση μηχανικού αναβατορίου.

· Κατασκευή ή αντικατάσταση γηπέδων καλαθοσφαίρισης και πετοσφαίρισης ή/και χώρων παιδικής χαράς.

· Ελαιοχρωματισμό των κιγκλιδωμάτων της περίφραξης.

Η προεπιλογή του Ημερήσιου Γενικού Λυκείου Ψαχνών αποτελεί μια θετική εξέλιξη για τη σχολική κοινότητα και ένα σημαντικό βήμα προς την κατεύθυνση της αναβάθμισης των σχολικών υποδομών του Δήμου μας.

Ο Δήμος Διρφύων – Μεσσαπίων συνεχίζει να εργάζεται με στόχο τη βελτίωση των συνθηκών εκπαίδευσης, τη δημιουργία ασφαλέστερων και πιο λειτουργικών σχολικών χώρων και την εξασφάλιση ενός καλύτερου σχολικού περιβάλλοντος για μαθητές και εκπαιδευτικούς.

Ψαχνά, 21 Οκτωβρίου 2026

Ο Δήμαρχος Διρφύων Μεσσαπίων

ΣΠΥΡΟΠΟΥΛΟΣ ΑΝΤΩΝΙΟΣ
